Den un sala completamente yen:
ORANJESTAD (AAN): Diamars anochi na Biblioteca Nacional a tuma lugar un tremendo actividad caminda a rindi homenahe mereci na tres persona cu a dedica nan bida na proteha y defende idioma Papiamento.
Den un sala completamente yen, Fundacion Corector di Papiamento a rindi tributo durante e anochi literario y di recuerdo na Ramon Todd Dandare, Mario Dijkhoff d.f.m y Pedro Velazquez d.f.m.
A probecha e anochi aki pa elogia nan trabao den mundo di ensenjansa tanto na Aruba como den exterior. Famia tambe tabata presente pa asina tambe por a bira parti di e bunita anochi aki.
Tabata tin participacion di Gregor Dijfhoff, yiu di Mario Dijkhoff, di Sergio Velazquez (yiu di Pedro Velazquez cu lesamento di algun poesia, di Ramon Todd Dandare, kende a haci algun analisis interesante di su coleganan docente. Tambe a participa Sra. Linda Richardson y algun corector di papiamento.
Tabata sigur un bunita actividad cu mester ripiti. Masha pabien Fundacion Corector di Papiamento. Actividadnan manera esaki ta motiva comunidad di Aruba na sigui duna balor na idioma Papiamento, pero mas cu tur cos na e personanan cu a sa di defende nos dushi idioma den diferente forma di expresion.